4.

Príloha V k nariadeniu (ES) č. 198/2006 sa nahrádza takto: „PRÍLOHA V FORMÁT SPRÁVY O KVALITE Členské štáty predložia správy o kvalite, ktoré vyhotovia podľa štandardného formátu pre správu o kvalite, ktorý poskytne Komisia (Eurostat). K správe o kvalite sa pripojí kópia vnútroštátneho dotazníka. 1. RELEVANTNOSŤ Vykonávanie zisťovania a miera, do ktorej štatistika spĺňa súčasné a potenciálne potreby používateľa. Zahŕňa opis užívateľov a ich individuálnych potrieb, ako aj hodnotenie, do akej miery boli tieto potreby uspokojené. 2. PRESNOSŤ 2.1. Výberové chyby Zahŕňajú: — opis metódy zaraďovania do vzorky a realizovanej vzorky, — opis výpočtu konečných váh vrátane použitého modelu neodpovedí a pomocných premenných, použitý odhad, napr. Horvitzov-Thompsonov odhad, odchýlku odhadov podľa straty vzorky, softvér na odhad odchýlky, mali by sa uviesť najmä použité pomocné premenné alebo informácie, na základe ktorých sa v Eurostate prepočítajú konečné váhy potrebné na odhad odchýlky, — v prípade analýzy neodpovedí opis neobjektívnosti vo vzorke a výsledkov. Predkladané tabuľky (v členení podľa NACE Rev. 2 a veľkostných tried podľa vnútroštátneho plánu zaraďovania do vzoriek): — počet podnikov v opore výberu, — počet podnikov vo vzorke. Tabuľky, ktoré treba zaslať (v členení podľa NACE Rev. 2 a veľkostných tried podľa vnútroštátneho plánu zaraďovania do vzoriek, podniky sú však zaradené podľa týchto ukazovateľov): — variačné koeficienty (2) pre túto kľúčovú štatistiku, — celkový počet zamestnaných osôb, celkový počet podnikov, ktoré poskytovali CVT, podiel celkového počtu podnikov, ktoré poskytovali CVT a počtu podnikov spolu, — celkový počet podnikov, ktoré poskytovali kurzy CVT, podiel celkového počtu podnikov, ktoré poskytovali kurzy CVT a počtu podnikov spolu, — celkový počet osôb zamestnaných v podnikoch, ktoré poskytovali CVT, celkový počet účastníkov kurzov CVT, podiel celkového počtu účastníkov kurzov CVT a počtu zamestnaných osôb spolu, podiel celkového počtu účastníkov kurzov CVT a počtu osôb zamestnaných v podnikoch, ktoré poskytovali CVT, spolu, — celkové náklady na kurzy CVT, — celkový počet podnikov poskytujúcich IVT, celkový počet účastníkov na IVT, podiel celkového počtu podnikov poskytujúcich IVT a počtu podnikov spolu. 2.2. Iné ako výberové chyby 2.2.1. Chyby pokrytia Zahŕňajú: — opis registra použitého na zaraďovanie do vzoriek a jeho kvality, informácie zahrnuté v registri a frekvencia jeho aktualizácie, — chyby vyplývajúce z rozdielov medzi oporou výberu a cieľovou populáciou a subpopuláciami (nadmerné pokrytie, nedostatočné pokrytie, nesprávne zaradenie), — metódy použité na získanie týchto informácií a poznámky k spracovaniu nesprávnych zaradení. Tabuľky, ktoré treba zaslať (v členení podľa NACE Rev. 2 a veľkostných tried podľa vnútroštátneho plánu zaraďovania do vzoriek, podniky sú však zaradené podľa týchto ukazovateľov): — počet podnikov, — podiel počtu podnikov, pri ktorých sa sledované straty rovnajú výberovým stratám. 2.2.2. Chyby merania V prípade potreby posúdenie chýb, ktoré vznikli vo fáze zberu údajov, napríklad pre: — vzor dotazníka (výsledky predbežných testov alebo laboratórnych metód; stratégie kladenia otázok), — spravodajskú jednotku/respondenta vzhľadom na spôsob zberu údajov (napr. problémy a stratégie pri vyhľadávaní zodpovedajúceho respondenta, resp. respondentov v podniku, problémy s pamäťou, chyby pri vypĺňaní formulárov, pomoc respondentovi). K tomu patrí opis a posúdenie opatrení prijatých na zabezpečenie vysokej kvality informácií týkajúcich sa účastníkov a zabezpečenie toho, že sa nezbierajú údaje o ‚podujatiach účastníkov‘, — existencia/využívanie príslušných informačných systémov a administratívnych záznamov v podniku, napr. súlad medzi administratívnou koncepciou a koncepciou zisťovania (referenčné obdobie, dostupnosť jednotlivých údajov), — metódy použité na obmedzenie tohto typu chýb, problémy s dotazníkom ako celkom alebo jednotlivými otázkami. 2.2.3. Chyby spracovania Zahŕňajú opis procesu editovania údajov, ako napr. použitého systému spracovania a nástrojov, chýb vyplývajúcich z kódovania, editovania, váženia, tabulácie, kontrol kvality na makro/mikroúrovni a opráv a chybných editovaní. 2.2.4. Chyby z dôvodu neodpovedí Zahŕňajú posúdenie jednotkových neodpovedí a položkových neodpovedí a opis opatrení prijatých v súvislosti s ‚opätovným kontaktovaním‘, ako aj: — úplnú správu o postupoch imputácie vrátane metód použitých na imputáciu a/alebo opätovné váženie, — metodické poznámky a výsledky analýzy neodpovedí alebo iné metódy na posúdenie vplyvu neodpovedí. Tabuľky, ktoré treba zaslať (v členení podľa NACE Rev. 2 a veľkostných tried podľa vnútroštátneho plánu zaraďovania do vzoriek, podniky sú však zaradené podľa týchto ukazovateľov): — miery jednotkových odpovedí (3), — miery položkových odpovedí (4) pri nasledujúcich údajoch v prípade všetkých respondentov: celkový počet hodín práce ako funkcia všetkých respondentov a celkové náklady práce ako funkcia všetkých respondentov, — miery nasledujúcich položkových odpovedí, pokiaľ ide o podniky ponúkajúce kurzy CVT, — celkový počet účastníkov kurzov, muži, ženy ako funkcia podnikov ponúkajúcich kurzy CVT, — celkový počet hodín na kurzoch CVT ako funkcia podnikov ponúkajúcich kurzy CVT, počet hodín na kurzoch CVT riadených interne a externe ako funkcia podnikov ponúkajúcich kurzy CVT, — celkové náklady na kurzy CVT ako funkcia podnikov ponúkajúcich kurzy CVT, — miery nasledujúcich položkových odpovedí, pokiaľ ide o podniky ponúkajúce kurzy IVT: celkový počet účastníkov IVT ako funkcia podnikov ponúkajúcich IVT. 3. AKTUÁLNOSŤ A VČASNOSŤ Zahŕňa tabuľkový prehľad dátumov začiatku a konca každej nasledujúcej fázy projektu, ako napríklad práca v teréne (vzhľadom na rôzne spôsoby zberu údajov), upomienky a nadväzné opatrenia, kontrolu a editovanie údajov, ďalšie overenie správnosti a imputácie, zisťovanie neodpovedí (podľa potreby), odhady, ako aj zasielanie údajov Eurostatu a zverejnenie vnútroštátnych výsledkov. 4. DOSTUPNOSŤ A JASNOSŤ Zahŕňa typ výsledkov zaslaných podnikom, systém zverejnenia výsledkov a kópiu všetkých metodických dokumentov týkajúcich sa poskytovanej štatistiky. 5. POROVNATEĽNOSŤ Zahŕňa odchýlky od štandardného európskeho dotazníka a vymedzenia uvedené v príručke uvedenej v článku 8 a opis prepojení na iné štatistické zdroje (používanie určitých údajov dostupných v registroch, zisťovanie prepojené s iným vnútroštátnym zisťovaním). 6. KOHERENTNOSŤ Zahŕňa porovnanie štatistiky toho istého javu alebo ukazovateľa z iných zisťovaní alebo zdrojov a posúdenie koherentnosti so štrukturálnou podnikovou štatistikou pre počet zamestnaných osôb ako funkcie NACE Rev. 2 a veľkostnej skupiny. Tabuľky, ktoré treba zaslať (v členení podľa NACE Rev. 2 a veľkostných tried podľa vnútroštátneho plánu zaraďovania do vzoriek, podniky sú však zaradené podľa týchto ukazovateľov): — počet zamestnaných osôb zo štrukturálnej podnikovej štatistiky a počet zamestnaných osôb zo zisťovania CVTS. — Percentuálny podiel rozdielov (SBS – CVTS)/SBS. 7. NÁKLADY A ZAŤAŽENIE Zahŕňa analýzu zaťaženia a prínosu na vnútroštátnej úrovni, pri ktorej sa zohľadňuje napríklad priemerný čas na zodpovedanie každého dotazníka, problematické otázky a premenné, ktoré premenné sú najviac/najmenej užitočné pri opise SVT na vnútroštátnej úrovni, odhadovaná alebo skutočná úroveň spokojnosti používateľov údajov na vnútroštátnej úrovni, rozdiel v zaťažení malých a veľkých podnikov a úsilie vynaložené na zníženie zaťaženia.